b"\n_START_ARTICLE_\nCasanova de Codinac\n_START_SECTION_\nDescripci\xc3\xb3\n_START_PARAGRAPH_\nEl mas de Casanova de Codinac est\xc3\xa0 situat al sud de Sant Pere de Torell\xc3\xb3 tot i que una part de la finca pertany al terme de Sant Vicen\xc3\xa7 de Torell\xc3\xb3. El mas el formen dues cases, la masoveria i la casa senyorial annexada i connectada amb la primera. La masoveria es creu que t\xc3\xa9 m\xc3\xa9s de 150 anys mentre que l'\xc3\xa8poca de la casa senyorial estaria compresa entre els anys 1880 i 1900._NEWLINE_La masoveria presenta planta quadrangular amb planta baixa (quadres i corrals) i primer pis (habitacle). Els murs s\xc3\xb3n fets de ma\xc3\xb3 i pedra lligats amb argamassa. Els muntants de les finestres s\xc3\xb3n de ma\xc3\xb3 i les llindes de fusta, igual que el portal d'entrada. La coberta \xc3\xa9s a dos vents, amb l'eix perpendicular a la fa\xc3\xa7ana principal i feta amb encadellat cer\xc3\xa0mic, llata i bigues de fusta i teula cer\xc3\xa0mica \xc3\xa0rab. Tamb\xc3\xa9 t\xc3\xa9 una petita barbacana que mostra els colls de fusta, encadellat i llata._NEWLINE_La casa senyorial consta de planta baixa, primer pis i segon pis, tots ells amb funci\xc3\xb3 d'habitatge. Els materials de les parets i la teulada s\xc3\xb3n propis d'un edifici de m\xc3\xa9s recent construcci\xc3\xb3. Les finestres no presenten elements caracter\xc3\xadstics, si b\xc3\xa9 tenen els muntants lleugerament repujats. A la fa\xc3\xa7ana principal, orientada a sud, hi ha un gran porxo amb arcs rebaixats i grans finestrals. La teulada \xc3\xa9s a dues vessants, feta amb bigues de formig\xc3\xb3, revolt\xc3\xb3 i teula \xc3\xa0rab. La casa t\xc3\xa9 un gran jard\xc3\xad al davant."